Hare waai vir kanker | Netwerk24
Hare waai vir kanker
Daniel Pietersen van Kylemore het sy hare ter wille van liefdadigheid laat skeer. Stellenbosch se handelsnaamambassadeur Mev. Stellenbosch 2017-’18, Sonja Adonis, was een van die vrywilligers. Foto’s: Elmarine Anthony
Die jaarlikse Shavathon deur die Kankervereniging van Suid-Afrika (Kansa) is Saterdag (2 Maart) in winkelsentrums oor Suid-Afrika heen gehou.
Naomi Philander, maatskaplike werker van Kansa-Boland, en haar groep vrywilligers het geld by die Eikestad-winkelsentrum ingesamel.
Volgens Philander is die eerste Shavathon in 2003 in die Oos-Kaap aangebied as ’n manier om solidariteit en ondersteuning aan kankerpasiënte te betoon omdat die verlies van hare ’n algemene newe-effek van kankerterapie is.
Sedertien word die Shavathon op nasionale vlak aangebied. As ’n blyk van ondersteuning skenk deelnemers geld om hul hare te laat skeer of met gekleurde haarsproei te laat spuit. Die skenkings word deur Kansa gebruik om sorg- en ondersteuningsdienste aan die publiek en almal wie se lewe deur kanker geraak word, te verskaf.
Maatskappye kan ook op die Shavathon-webwerf as ’n Shavathon- aanlyn korporatiewe kampioen of hul eie korporatiewe interne projekte skep waar individuele werknemers of verskillende afdelings en takke as aktiviste kan inteken.. Skakel Naomie by nphilander@cansa.org.za vir inligting oor hoe jy betrokke kan raak.